Diari Oficial de la Generalitat Valenciana


Sumari del DOGV 8145, del 09-10-2017 (2017/8908)

DECRET 137/2017, de 6 d'octubre, del Consell, pel qual concedeix la Distinció de la Generalitat al Mèrit Cultural a José Soler Vidal, Monjalés.
-----------------------------------------------------------------------------------------------------------------------------------------------

### Dades del document

Número de DOGV
:   8145

Data del DOGV
:   09-10-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/8908


Data del document
:   06-10-2017

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 137/2017, de 6 d'octubre, del Consell, pel qual concedeix la Distinció de la Generalitat al Mèrit Cultural a José Soler Vidal, Monjalés. [2017/8908]  
El Consell, mitjançant el Decret 35/1986, de 10 de març, va crear la Distinció de la Generalitat al Mèrit Cultural per a distingir a les persones físiques, entitats i col·lectius que pels seus mèrits hagen contribuït a destacar l'aportació de la Comunitat Valenciana en qualsevol àmbit de la cultura.  
Nascut a Albaida, José Soler Vidal, artísticament conegut com Monjalés, és un pintor, escultor i ceramista, pertanyent a les avantguardes de postguerra, reconegut per ser un dels introductors de l'informalisme a Espanya i un dels primers artistes que va realitzar pintura de caire social.  
Va tindre com a primer mestre en la pràctica del dibuix al pintor i il·lustrador José Segrelles, abans d'estudiar en l'Escola de Belles Arts de San Carlos de València entre 1948 i 1953, i va ser membre dels grups Art Nou (1957), Parpalló (1956-1961), i del Moviment Artístic del Mediterrani (1956-1961). Va participar en la Biennal d'Alexandria de 1959 i en les de Venècia de 1960 i 1976, a més d'haver protagonitzat un gran nombre d'exposicions individuals i col·lectives de caràcter nacional i internacional.  
En 1967 la seua carrera artística a Espanya es va truncar. Vinculat al Partit Comunista, durant les manifestacions del Primer de maig d'eixe any, il·legals en plena dictadura franquista, va ser detingut a València per la policia, encara que va escapar gràcies al també pintor i pres durant diversos anys Joan Castejón. Més tard va passar a França, mentres a Espanya era condemnat en rebel·lia a catorze anys de presó. Ja en 1968 va aconseguir viatjar a Colòmbia, establint la seua residència en Bogotà, on va romandre fins a 2013, any en què va tornar definitivament a Espanya.  
De tornada a València, a l'abril de 2014 es va realitzar la primera exposició retrospectiva de la seua obra a Espanya, que va tindre lloc en el Centre del Carme, la corresponent als seus primers anys de producció, i en la Fundació Chirivella Soriano, pel que fa a l'època de l'exili.  
A més de col·leccions privades, l'obra de José Soler Vidal es troba present en l'Institut Valencià d'Art Modern (IVAM), entre altres institucions museístiques.  
Per això, com a reconeixement al seu talent i sensibilitat, com artista de la resistència i de l'avantguarda valenciana, encara que des de la distància obligada, amb la deliberació prèvia del Consell, en la reunió de 6 d'octubre de 2017,  
  
  
DECRETE  
  
Concedir la Distinció de la Generalitat al Mèrit Cultural a José Soler Vidal, Monjalés.  
  
València, 6 d'octubre de 2017  
  
El president de la Generalitat,  
XIMO PUIG I FERRER